CELEX: 
Language: sl
Date: 2021-01-15 00:00:00
Title: DELEGIRANA DIREKTIVA KOMISIJE (EU) .../… o spremembi Priloge III k Direktivi 2011/65/EU Evropskega parlamenta in Sveta glede izjeme za uporabo nekaterih svinčevih spojin in spojin šestvalentnega kroma v električnih in elektronskih vžigalnikih eksplozivov za civilno (poklicno) uporabo, zaradi prilagoditve znanstvenemu in tehničnemu napredku

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirana direktiva Komisije za namene prilagoditve tehničnemu napredku spreminja Prilogo III k Direktivi 2011/65/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)
                  1
                (v nadaljnjem besedilu: direktiva RoHS) glede izjeme za posebne uporabe svinca in šestvalentnega kroma.
            
            
               Direktiva RoHS omejuje uporabo nekaterih nevarnih snovi v električni in elektronski opremi, kot je določeno v njenem členu 4. Veljati je začela 21. julija 2011.
            
            
               Trenutno omejene snovi, kakor so navedene v Prilogi II k direktivi RoHS, so naslednje: svinec, živo srebro, kadmij, šestvalentni krom, polibromirani bifenili (PBB), polibromirani difenil etri (PBDE), bis(2-etilheksil) ftalat (DEHP), benzil butil ftalat (BBP), dibutil ftalat (DBP) in diizobutil ftalat (DIBP). V prilogah III in IV k direktivi RoHS so navedeni materiali ter komponente električne in elektronske opreme za posebne uporabe, ki so izvzeti iz omejitve uporabe snovi iz člena 4(1) direktive RoHS.
            
            
               Člen 5 določa prilagoditev prilog III in IV znanstvenemu in tehničnemu napredku (vključitev, obnovitev, spremembe in razveljavitev izjem). V skladu s členom 5(1)(a) se izjeme vključijo v prilogi III in IV samo pod pogojem, da se s tako vključitvijo ne zmanjša varovanje okolja in zdravja, ki ga zagotavlja Uredba (ES) št. 1907/2006 (v nadaljnjem besedilu: uredba REACH)
                  2
               , ter da je izpolnjen kateri koli od naslednjih pogojev: njihova odstranitev ali nadomestitev tehnično ali znanstveno ni izvedljiva s spremembo konstrukcije ali z nadomestitvijo z materiali in komponentami, ki ne zahtevajo katerega od materialov ali snovi, naštetih v Prilogi II, zanesljivost nadomestkov ni zagotovljena ali pa bi skupni negativni vplivi na okolje, zdravje in varnost potrošnikov, ki bi jih povzročila nadomestitev, utegnili prevladati nad skupnimi prednostmi nadomestitve za okolje, zdravje in varnost potrošnikov. 
            
            
               Poleg tega se morajo pri odločitvah o izjemah in njihovem trajanju upoštevati razpoložljivost nadomestkov in družbeno-ekonomske posledice nadomestitve; odločitve o trajanju izjem se sprejmejo ob upoštevanju vseh možnih vplivov na inovacije. Kadar je to primerno, je treba pri obravnavi splošnih vplivov izjeme upoštevati celotni življenjski cikel. 
            
            
               Člen 5(1) določa tudi, da Evropska komisija (v nadaljnjem besedilu: Komisija) vključi materiale ter komponente električne in elektronske opreme za posebne uporabe v sezname iz prilog III in IV s posameznimi delegiranimi akti v skladu s členom 20. Člen 5(3) in Priloga V določata postopek za predložitev zahtevkov za odobritev, obnovitev ali razveljavitev izjeme.
            
            
               2.POSVETOVANJA PRED SPREJETJEM AKTA
            
            
               Od objave direktive RoHS je Komisija prejela številne zahtevke
                  3
                gospodarskih subjektov v skladu z določbami iz člena 5(3) in Priloge V za odobritev novih in obnovitev obstoječih izjem.
            
            
               Komisija je januarja 2018 prejela zahtevek za novo izjemo za uporabo svinčevih spojin in spojin šestvalentnega kroma v električnih in elektronskih vžigalnikih eksplozivov za civilno (poklicno) uporabo (zahtevek št. 2018-2).
            
            
               Da bi Komisija lahko ocenila zahtevek za izjemo, je začela študijo, s katero bo izvedena zahtevana tehnična in znanstvena ocena, vključno s sedemtedenskim spletnim odprtim posvetovanjem
                  4
                z zainteresiranimi stranmi glede zahtevka. Med posvetovanjem z zainteresiranimi stranmi sta bila prejeta dva prispevka. 
            
            
               Končno poročilo, ki vsebuje oceno zahtevka, je bilo objavljeno
                  5
                in zainteresirane strani so bile uradno obveščene.
            
            
               Komisija se je nato na srečanju strokovnjakov 21. oktobra 2019 posvetovala s strokovno skupino držav članic za delegirane akte na podlagi direktive RoHS. Strokovnjaki so se strinjali z osnutkom, pri čemer velika skupina strokovnjakov ni izrazila svojega mnenja. Izvedeni so bili vsi potrebni ukrepi v zvezi z izjemami od omejitev uporabe snovi v skladu s členom 5(3) do (7)
                  6
               . V skladu s smernicami za boljše pravno urejanje je bil osnutek delegirane direktive objavljen na portalu za boljše pravno urejanje s štiritedenskim obdobjem za pripombe. Prejeta ni bila nobena pripomba. Svet in Evropski parlament sta bila o vseh dejavnostih uradno obveščena.
            
            
               Končno poročilo je zlasti izpostavilo naslednje tehnične informacije in oceno:
            
            
               ·Električni in elektronski vžigalniki (EEV) so del električnih in elektronskih detonatorjev, ki se uporabljajo predvsem za pridobivanje mineralov (npr. gradbenega kamna, rud in plemenitih kovin) ter za dejavnosti gradnje in rušenja (npr. prebijanje predorov, rušenje dimnikov in stavb). EEV se uporabljajo tudi v komponentah integriranih reševalnih sistemov, npr. za odpravo posledic poplav, snežnih plazov, snežnih zametov ali podrtih dreves. Svinčeve spojine in spojine šestvalentnega kroma se nahajajo v bistvenih delih EEV, kot so električne vžigalne glavice, primarne eksplozivne polnitve in pirotehnični zakasnilni vložki.
            
            
               ·Trenutno za svinčev diazid, svinčev stifnat, svinčev dipikramat, oranžni svinčev oksid (svinčev tetroksid) in svinčev dioksid v EEV ter za barijev kromat v dolgotrajnih pirotehničnih zakasnilnih vložkih v EEV ni alternativ, dostopnih na trgu, ki bi izpolnjevale vse bistvene zahteve za zagotovitev varnega delovanja EEV. 
            
            
               Uporabe, ki jih zadeva zahtevek za izjemo, spadajo v kategorijo 11
                  7
               ; zahtevek za izjemo se zato nanaša na Prilogo III k Direktivi 2011/65/EU. Da zahtevana izjema ne bi oslabila varstva okolja in zdravja, ki ga zagotavlja uredba REACH, se v skladu s členom 5 Direktive 2011/65/EU v ubeseditvi izjeme navedejo ustrezne svinčeve spojine in spojine šestvalentnega kroma. Poleg tega zahtevek za izjemo izpolnjuje najmanj eno od ustreznih meril iz člena 5(1)(a): ker za zadevne uporabe danes ni na voljo dovolj zanesljivih alternativ oziroma ni verjetno, da bodo kmalu prišle na trg, je upravičena obnovitev izjeme z obdobjem veljavnosti največ pet let. Ker zanesljivih nadomestkov še ni na voljo, se za to obdobje ne pričakujejo negativne socialno-ekonomske posledice nadomestitve. Odobreno obdobje veljavnosti naj prav tako ne bi negativno vplivalo na inovacije. 
            
            
               3.PRAVNI ELEMENTI DELEGIRANEGA AKTA
            
         
         
            
               Delegirana direktiva dovoljuje izjemo od omejitev uporabe posebnih svinčevih spojin in spojin šestvalentnega kroma pri posebnih uporabah iz člena 4(1), ki se navede na seznamu v Prilogi III k Direktivi 2011/65/EU.
            
            
               Instrument je delegirana direktiva, kot je določeno v Direktivi 2011/65/EU; pri tem je zlasti pomembno izpolnjevanje ustreznih zahtev iz člena 5(1)(a) navedene direktive.
            
            
               Cilj delegirane direktive je prispevati k varovanju zdravja ljudi in okolja ter zbližati določbe za delovanje notranjega trga na področju električne in elektronske opreme, in sicer z omogočanjem uporabe sicer prepovedanih snovi za posebne uporabe v skladu z določbami in pogoji iz direktive RoHS ter v njej vzpostavljenim postopkom za prilagajanje prilog III in IV znanstvenemu in tehničnemu napredku.
            
            
               Skladno z načelom sorazmernosti ta ukrep ne presega okvirov, ki so potrebni za doseganje njegovih ciljev.
            
            
               Delegirana direktiva ne vpliva na proračun EU.
            
            
               DELEGIRANA DIREKTIVA KOMISIJE (EU) .../…
            
            
               z dne 15.1.2021
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme za uporabo nekaterih svinčevih spojin in spojin šestvalentnega kroma v električnih in elektronskih vžigalnikih eksplozivov za civilno (poklicno) uporabo, zaradi prilagoditve znanstvenemu in tehničnemu napredku
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi
                  8
                ter zlasti člena 5(1)(a) Direktive,
            
            
               ob upoštevanju naslednjega:
            
            
               (1)Direktiva 2011/65/EU določa, da morajo države članice zagotoviti, da električna in elektronska oprema, dana na trg, ne vsebuje nevarnih snovi iz Priloge II k navedeni direktivi. Navedena omejitev se ne uporablja za nekatere izvzete uporabe iz Priloge III k navedeni Direktivi.
            
            
               (2)Kategorije električne in elektronske opreme, za katere se uporablja Direktiva 2011/65/EU, so naštete v Prilogi I k navedeni direktivi.
            
            
               (3)Svinec in šestvalentni krom sta omejeni snovi iz Priloge II k Direktivi 2011/65/EU. 
            
            
               (4)Komisija je 19. januarja 2018 prejela zahtevek, pripravljen v skladu s členom 5(3) Direktive 2011/65/EU, za izjemo, ki se navede v Prilogi III k navedeni direktivi, glede uporabe svinčevih spojin in spojin šestvalentnega kroma v električnih in elektronskih vžigalnikih eksplozivov za civilno (poklicno) uporabo (v nadaljnjem besedilu: zahtevana izjema). 
            
            
               (5)Ocena zahtevka je vključevala posvetovanja z zainteresiranimi stranmi v skladu s členom 5(7) Direktive 2011/65/EU. Pripombe, prejete med temi posvetovanji, so bile javno dostopne na posebnem spletišču.
            
            
               (6)Nekatere svinčeve spojine in spojine šestvalentnega kroma se uporabljajo v bistvenih delih električnih in elektronskih vžigalnikov (EEV), kot so električne vžigalne glavice, primarne eksplozivne polnitve in pirotehnični zakasnilni vložki. EEV so del električnih in elektronskih detonatorjev, ki se uporabljajo predvsem za pridobivanje mineralov, dejavnosti gradnje in rušenja ter komponente integriranih reševalnih sistemov.
            
            
               (7)Trenutno za svinčev diazid, svinčev stifnat, svinčev dipikramat, oranžni svinčev oksid (svinčev tetroksid) in svinčev dioksid v EEV ter za barijev kromat v dolgotrajnih pirotehničnih zakasnilnih vložkih v EEV ni alternativ, dostopnih na trgu, ki bi izpolnjevale vse bistvene zahteve za zagotovitev varnega delovanja EEV. 
            
         
         
            
               (8)Zaradi pomanjkanja alternativ nadomestitev ali odstranitev svinčevega diazida, svinčevega stinata, svinčevega dipikramata, oranžnega svinčevega oksida (svinčevega tetroksida), svinčevega dioksida in barijevega kromata znanstveno in tehnično ni izvedljiva v nekaterih komponentah EEV. Izjema je v skladu z Uredbo (ES) št. 1907/2006 Evropskega parlamenta in Sveta
                  9
               , zato ne znižuje ravni varovanja okolja in zdravja, ki jo zagotavlja navedena uredba. 
            
            
               (9)Zato je primerno odobriti zahtevano izjemo, tako da se uporabe, zajete v zahtevku, glede električne in elektronske opreme kategorije 11, vključijo v Prilogo III k Direktivi 2011/65/EU. 
            
            
               (10)Zahtevano izjemo bi bilo treba odobriti za obdobje petih let, in sicer od [datum objave te direktive v Uradnem listu], v skladu s prvim pododstavkom člena 5(2) Direktive 2011/65/EU. Glede na rezultate nenehnih prizadevanj za iskanje ustreznih nadomestkov ni verjetno, da bi obdobje veljavnosti te izjeme negativno vplivalo na inovacije. 
            
            
               (11)Direktivo 2011/65/EU bi bilo zato treba ustrezno spremeniti – 
            
            
            
               SPREJELA NASLEDNJO DIREKTIVO:
            
            
               Člen 1
            
            
               Priloga III k Direktivi 2011/65/EU se spremeni, kakor je navedeno v Prilogi k tej direktivi.
            
            
               Člen 2
            
            
               1.Države članice sprejmejo in objavijo zakone in druge predpise, potrebne za uskladitev s to direktivo, najpozneje do [zadnji dan 5. meseca po datumu začetka veljavnosti te direktive]. Besedilo navedenih predpisov takoj sporočijo Komisiji.
            
            
               Navedene predpise uporabljajo od [zadnji dan 5. meseca po datumu začetka veljavnosti te direktive + 1 dan].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice Komisiji sporočijo besedila temeljnih predpisov nacionalnega prava, ki jih sprejmejo na področju, ki ga ureja ta direktiva.
            
            
               Člen 3
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4
            
            
               Ta direktiva je naslovljena na države članice.
            
            
               V Bruslju, 15.1.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 174, 1.7.2011, str. 88.
               
               
                  
                     (2)
                  
                        UL L 396, 30.12.2006, str. 1.
               
               
                  
                     (3)
                  
                        Seznam je na voljo na spletnem naslovu: 
                  http://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        
                  Obdobje posvetovanja
                  : od 31. oktobra 2018 do 19. decembra 2018.
               
               
                  
                     (5)
                  
                  
                        
                     https://op.europa.eu/sl/publication-detail/-/publication/7e6bf135-f0b9-11e9-a32c-01aa75ed71a1
                     .  
                  
               
               
                  
                     (6)
                  
                        Seznam potrebnih upravnih ukrepov je objavljen na 
                  spletišču Komisije
                  . V Medinstitucionalnem registru delegiranih aktov na 
                  https://webgate.ec.europa.eu/regdel/#/home
                   si lahko ogledate, v kateri fazi je trenutno vsak posamezen delegirani akt.
               
               
                  
                     (7)
                  
                        V Prilogi I k Direktivi 2011/65/EU so navedene naslednje kategorije: 1. veliki gospodinjski aparati, 2. mali gospodinjski aparati, 3. oprema za IT in telekomunikacije, 4. oprema za zabavno elektroniko, 5. oprema za razsvetljavo, 6. električna in elektronska orodja, 7. igrače, oprema za prosti čas in šport, 8. medicinski pripomočki, 9. instrumenti za spremljanje in nadzor vključno z instrumenti za spremljanje in nadzor za industrijsko uporabo, 10. avtomati, 11. druga EEO, ki ni zajeta v nobeni od zgornjih kategorij. 
               
               
                  
                     (8)
                  
                        UL L 174, 1.7.2011, str. 88.
               
               
                  
                     (9)
                  
                        Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).
               
            
      
    ---documentbreak--- 
      
         
         
            
               PRILOGA
            
            
               V Prilogi III k Direktivi 2011/65/EU se doda naslednji vnos 45:
            
            
                     
                        „45
                     
                  
                  
                     
                        Svinčev diazid, svinčev stifnat, svinčev dipikramat, oranžni svinčev oksid (svinčev tetroksid) in svinčev dioksid v električnih in elektronskih vžigalnikih eksplozivov za civilno (poklicno) uporabo ter barijev kromat v dolgotrajnih pirotehničnih zakasnilnih vložkih v električnih vžigalnikih eksplozivov za civilno (poklicno) uporabo
                     
                  
                  
                     
                        Uporablja se za kategorijo 11 in preneha veljati [Urad za publikacije: pet let po objavi Delegirane direktive v Uradnem listu].“